แบงก์สู้ศึกนํ้าย้ายสำนักงาน ยังเปิดบริการ
ทหารไทยปิดสำนักงานใหญ่หนีน้ำ โยกไปศูนย์สำรองสีลมชั่วคราว ไทยพาณิชย์สู้จนหยดสุดท้าย รวมพลังปล่อยกู้ก้อนมหึมา 3.7 หมื่นล้าน
30 ต.ค. 2565

ทหารไทยปิดสำนักงานใหญ่หนีน้ำ โยกไปศูนย์สำรองสีลมชั่วคราว ไทยพาณิชย์สู้จนหยดสุดท้าย รวมพลังปล่อยกู้ก้อนมหึมา 3.7 หมื่นล้าน
นายบุญทักษ์ หวังเจริญ ประธานเจ้าหน้าที่บริหาร ธนาคารทหารไทย กล่าวว่า จากภาวะน้ำท่วมขังบนถนนพหลโยธิน ซึ่งเป็นที่ตั้งสำนักงานใหญ่ ทำให้ต้องปิดการให้บริการทางธุรกรรมเป็นการชั่วคราว โดยให้พนักงานส่วนใหญ่ย้ายไปปฏิบัติงานที่สำนักงานสีลม ขณะที่พนักงานบางส่วนก็รับคำสั่งให้ทำงานที่บ้าน แต่เพื่อดูแลลูกค้าและระบบงานยังมีบางแผนกปฏิบัติหน้าที่ในสำนักงานใหญ่ต่อไปเพื่อดูแลระบบต่างๆ ของธนาคารให้สามารถบริการลูกค้าได้ต่อเนื่อง
นายบุญทักษ์ ยืนยันว่า ธนาคารยังสามารถให้บริการลูกค้าครบทุกด้านและพนักงานมีความปลอดภัย โดยสาขาที่เหลืออีกกว่า 400 แห่งทั่วประเทศยังคงเปิดให้บริการแก่ลูกค้าตามปกติ เครื่องเอทีเอ็มที่อยู่นอกพื้นที่น้ำท่วมกว่า 90% เปิดใช้งานได้อย่างต่อเนื่อง
นางกรรณิกา ชลิตอาภรณ์ กรรมการผู้จัดการใหญ่ ธนาคารไทยพาณิชย์ เปิดเผยว่า ตั้งแต่วันที่ 7 พ.ย.นี้ ธนาคารได้เริ่มปฏิบัติงานในลักษณะหลายศูนย์เพื่อสามารถให้บริการแก่ลูกค้าทุกประเภทในระดับที่ใกล้เคียงกับสภาวะปกติ โดยกระจายพนักงานไปปฏิบัติงานในศูนย์ต่างๆ ได้แก่ ศูนย์ชิดลม ศูนย์แจ้งวัฒนะ ศูนย์สุขุมวิท ศูนย์พระราม 4 เพื่อให้บริการแก่ลูกค้าได้อย่างต่อเนื่อง และจะทยอยเปิดสาขาเพิ่มเติมเพื่อช่วยให้การทำธุรกรรมของลูกค้า โดยกว่า 1,000 สาขา ยังเปิดให้บริการอย่างเต็มที่
วันเดียวกัน ธนาคารไทยพาณิชย์ ธนาคารกสิกรไทย ธนาคารมิซูโฮ คอร์ปอเรต ธนาคารเพื่อความร่วมมือระหว่างประเทศแห่งญี่ปุ่น (เจบิก) และธนาคารเพื่อการพัฒนาเอเชีย (เอดีบี) ร่วมกันปล่อยสินเชื่อ 3.7 หมื่นล้านบาท แก่บริษัท กัลฟ์ เจพี เอ็นเอส ผู้ผลิตไฟฟ้าเอกชนรายใหญ่เพื่อนำไปพัฒนาโครงการโรงไฟฟ้าหนองแซง จ.สระบุรี ขนาด 1,600 เมกะวัตต์